Story 75: Fofala Boy Long Babylon
KING Neb‧u‧chad‧nez′zar hem tekem evri Israelite wea skul gud for go long Babylon. Bihaen, king hem chusim olketa wea kleva and luk naes from midolwan long olketa. Fofala long olketa nao iu savve lukim long hia. Wanfala hem Daniel, and nara thrifala olketa long Babylon kolem olketa Sha′drach, Me′shach and A‧bed′ne‧go.
Neb‧u‧chad‧nez′zar plan for trainim olketa young man for serve long haos bilong hem. Bihaen long thrifala year wea olketa kasem training, hem bae chusim nomoa olketa wea barava kleva for helpem hem stretem olketa problem. King hem wantem olketa boy for strong and healthy taem olketa kasem training. So hem talem olketa servant bilong hem for givim olketa semkaen spesol kaikai and wine wea olketa givim long hem and famili bilong hem.
Lukim Daniel. Waswe, iu savve wanem nao hem talem long Ash′pe‧naz wea hem chief servant bilong Neb‧u‧chad‧nez′zar? Daniel talem hem hao hem no want for kaikaim olketa spesol samting from tebol bilong king. Bat Ash′pe‧naz hem wari. Hem sei: ‘King hem disaedem finis samting wea iufala bae kaikaim and drinkim, and sapos iufala no luk healthy olsem olketa narafala young man, maet hem killim mi dae.’
So Daniel go long man wea Ash′pe‧naz markem for lukaftarem hem and thrifala fren bilong hem. Hem sei: ‘Plis testim mifala for 10-fala day. Givim mifala samfala vegetable for kaikaim and wata for drinkim. Then markem mifala witim olketa nara man wea kaikaim kaikai bilong king, and lukim hu nao hem luk gud.’
Man hia hem agree for duim diswan. And long mek-10 day, Daniel and thrifala fren bilong hem olketa luk moa healthy winim evri narafala young man. So man hia hem letem olketa for gohed kaikaim vegetable and no kaikai wea king hem givim.
Long end bilong thrifala year evri young man go front long Neb‧u‧chad‧nez′zar. Bihaen hem story long each wan, king hem lukim hao Daniel and thrifala fren bilong hem nao olketa barava kleva tumas. So hem keepim olketa for helpem hem long bigfala haos bilong hem. And taem king hem askem Daniel, Sha′drach, Me′shach and A‧bed′ne‧go olketa kwestin or talem olketa hardfala problem, olketa savve long staka samting winim eni priest or wisefala man bilong hem.
Daniel 1:1-21.
Olketa Kwestin
- Hu nao fofala boy insaed long piksa, and why nao olketa stap long Babylon?
- Wanem nao plan bilong Nebuchadnezzar for fofala boy hia, and wanem nao hem talem olketa servant bilong hem for duim?
- Wanem nao Daniel askem saed long kaikai and drink for hem and thrifala fren bilong hem?
- Bihaen olketa kaikaim olketa vegetable for tenfala day, hao nao lukluk bilong Daniel and thrifala fren bilong hem taem olketa markem olketa witim olketa nara young man?
- Why nao olketa markem Daniel and thrifala fren bilong hem for stap long bigfala haos bilong king, and long wanem wei nao olketa winim olketa priest and wisefala man?
Samfala extra kwestin
- Readim Daniel 1:1-21.
Wanem nao iumi mas duim sapos iumi laek for againstim olketa temptation and winim olketa wik point? (Dan. 1:8; Gen. 39:7, 10; Gal. 6:9)
Long olketa wanem wei nao maet olketa young wan distaem kasem temptation or hevi for duim samting wea samfala pipol tingse hem “spesol”? (Dan. 1:8; Prov. 20:1; 2 Cor. 6:17-7:1)
Story long Bible abaotem fofala young Hebrew helpem iumi for luksavve long wanem samting saed long wei for kasem savve bilong disfala world? (Dan. 1:20; Isa. 54:13; 1 Cor. 3:18-20)
eng_Latn tpi_Latn eng_Latn tpi_Latn tpi_Latn tpi_Latn tpi_Latn kea_Latn pol_Latn tpi_Latn tpi_Latn tpi_Latn tpi_Latn tpi_Latn nld_Latn kea_Latn tpi_Latn tpi_Latn tpi_Latn